**DĖL ROKIŠKIO RAJONO VANDENS TIEKIMO IR NUOTEKŲ TVARKYMO INFRASTRUKTŪROS PLĖTROS PLANO KOREGAVIMO PLANO PATVIRTINIMO**

2020 m. gruodžio 23 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 3 dalies 8 punktu, Lietuvos Respublikos teritorijų planavimo įstatymo 22 straipsnio 2 dalimi, 39 straipsnio 1 ir 3 dalimis, Geriamojo vandens tiekimo ir nuotekų tvarkymo infrastruktūros plėtros planų rengimo taisyklių, patvirtintų Lietuvos Respublikos aplinkos ministro 2006 m. gruodžio 29 d. įsakymu Nr. D1-636 „Dėl geriamojo vandens tiekimo ir nuotekų tvarkymo infrastruktūros plėtros planų rengimo taisyklių patvirtinimo“ (Lietuvos Respublikos aplinkos ministro 2014 m. lapkričio 6 d. įsakymo Nr. D1-885 redakcija) 34 dalimi, Valstybinės teritorijų planavimo ir statybos inspekcijos prie aplinkos ministerijos 2020 m. gruodžio 11 d. Teritorijų planavimo dokumento patikrinimo aktu Nr. REG162550, Rokiškio rajono savivaldybės taryba n u s p r e n d ž i a:

1. Patvirtinti Rokiškio rajono vandens tiekimo ir nuotekų tvarkymo infrastruktūros plėtros plano koregavimo planą (TPDRIS parengto teritorijų planavimo dokumento proceso Nr. S-RJ-73-20-160) (aiškinamasis raštas ir pagrindinis brėžinys pridedami).
2. Pripažinti Rokiškio rajono vandens tiekimo ir nuotekų tvarkymo infrastruktūros plėtros plano koregavimo planą Rokiškio rajono savivaldybės teritorijos bendrojo plano ir Rokiškio miesto teritorijos bendrojo plano, patvirtinto Rokiškio rajono savivaldybės tarybos 2008 m. birželio 27 d. sprendimu Nr. TS-6.109 „Dėl Rokiškio rajono savivaldybės teritorijos bendrojo plano ir Rokiškio miesto teritorijos bendrojo plano patvirtinimo“, dalimi.
3. Nustatyti, kad Rokiškio rajono vandens tiekimo ir nuotekų tvarkymo infrastruktūros plėtros plano koregavimo planas įsigalioja kitą dieną po jo įregistravimo ir paskelbimo Lietuvos Respublikos teritorijų planavimo dokumentų registre.
4. Paskelbti šį įsakymą Teisės aktų registre ir Rokiškio rajono savivaldybės interneto svetainėje.

Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Rokiškio rajono savivaldybės tarybai

**ROKIŠKIO RAJONO SAVIVALDYBĖS TARYBOS PROJEKTO DĖL ROKIŠKIO RAJONO VANDENS TIEKIMO IR NUOTEKŲ TVARKYMO INFRASTRUKTŪROS PLĖTROS PLANO KOREGAVIMO PLANO PATVIRTINIMO**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

1. -nustatyti aglomeracijų teritorijas, urbanizuotose ar urbanizuojamos teritorijose esančias geriamojo vandens tiekimo ir nuotekų tvarkymo teritorijų dalis, kuriose susidaro 2000 ir daugiau gyventojų ekvivalento atitinkanti tarša ir kuriose susidarančios nuotekos turi būti surenkamos centralizuotomis nuotekų surinkimų sistemomis bei įrenginiais;
2. aglomeracijų teritorijose nustatyti viešojo geriamojo vandens tiekimo ir nuotekų tvarkymo infrastruktūros plėtros prioritetines kryptis;
3. pažymėti esamų požeminio vandens vandenviečių apsaugos zonas iš pateiktų požeminio vandens išteklių aprobavimo ataskaitų;
4. pažymėti normatyvines esamų nuotekų valymo įrenginių sanitarines apsaugos zonas.

**Šiuo metu esantis teisinis reglamentavimas.**

Lietuvos Respublikos geriamojo vandens tiekimo ir nuotekų tvarkymo įstatymas, Geriamojo vandens tiekimo ir nuotekų tvarkymo infrastruktūros plėtros planų rengimo taisyklės, patvirtintos Lietuvos Respublikos aplinkos ministro 2006 m. gruodžio 29 d. įsakymu Nr. D1-636 „Dėl Geriamojo vandens tiekimo ir nuotekų tvarkymo infrastruktūros plėtros planų rengimo taisyklių patvirtinimo“.

**Sprendimo projekto esmė.**

1. AGLOMERACIJA. Šiuo specialiuoju planu nustatyta Rokiškio miesto aglomeracija, kurios teritorijos plotas yra 712 ha. Į Rokiškio miesto aglomeraciją įtraukiamos urbanizuotos Rokiškio m., Kavoliškio k., Bajorų k., Kraštų k. ir Parokiškės k. teritorijos, kuriose yra išvystyta bendra nuotekų surinkimo sistema bei planuojamos pramonės ir sandėliavimo, komercinės paskirties teritorijos.

Rokiškio rajono savivaldybės geriamojo vandens tiekimo ir nuotekų tvarkymo infrastruktūros plėtros plane numatoma, kad aglomeracijoje individualiai tvarkomų nuotekų taršos kiekis nebus didesnis kaip 2 % nuo visų aglomeracijoje susidarančių nuotekų taršos kiekio.

Aglomeracijoje yra nustatyta 7008 n. ū. Iš jų 6736 turi centralizuotą nuotekų tvarkymą, t.y. 96,12 proc. Planuojama, kad 2021-2023 bus pajungti 197 n. ū. prie centralizuotų nuotekų tvarkymo sistemos. Planuojama, kad iki 2023 metų bus pasiekta, kad 98 proc. gyventojų nustatytoje aglomeracijoje naudosis centralizuotomis nuotekų tvarkymo sistemomis.

10 metų bėgyje reikės nutiesti apie 2,4 km nuotekų surinkimo tinklų ir 1,3 km vandens tiekimo tinklų. Lėšų poreikis − apie 1 mln. eurų.

|  |  |  |  |  |  |
| --- | --- | --- | --- | --- | --- |
| Bendras skaičius | Prisijungusių prie nuotekų surinkimo sistemos | Neprisijungusių prie nuotekų surinkimo sistemos | Neprisijungusių prie nuotekų surinkimo sistemos (turi tinklus) (2021-2023) | Prisijungsiančių prie nuotekų surinkimo sistemos 2023-2031 m | Numatomas individualus nuotekų tvarkymas |
| 7008 | 6736 | 272 | 197 | 70 | 5 |

2. SPECIALIŲJŲ SĄLYGŲ ĮTEISINIMAS. Šiuo specialiuoju planu įteisinamos 26 vandenviečių apsaugos zonos; 7 nuotekų valymo įrenginių bei Rokiškio m. NVĮ dumblo aikštelės sanitarinės apsaugos zonos. Taip pat šiuo specialiuoju planu įteisinamos 36 nuotekų siurblinių, 4 vandenbokščių ir 1 vandens rezervuaro apsaugos zonos.

3. TERITORIJŲ REZERVAVIMAS GERIAMOJO VANDENS TIEKIMO IR NUOTEKŲ TVARKYMO INFRASTRUKTŪROS OBJEKTAMS. Šiuo specialiuoju planu rezervuojamos teritorijos, kurios reikalingos geriamojo vandens tiekimo ir nuotekų tvarkymo infrastruktūrai.

Rezervuojamos laisvos valstybinės žemės teritorijos, kurios reikalingos vystyti geriamojo vandens tiekimo infrastruktūrą (18 vandenviečių sklypų) ir nuotekų tvarkymo infrastruktūrą (1 nuotekų valyklai (Kamajų)). Naujai suformuotų sklypų paskirtis – kita, naudojimo būdas – susisiekimo ir inžinerinių tinklų koridorių teritorijos.

**Galimos pasekmės, priėmus siūlomą tarybos sprendimo projektą:**

**teigiamos** – patvirtintas Rokiškio rajono vandens tiekimo ir nuotekų tvarkymo infrastruktūros plėtros plano koregavimo planas leis įgyvendinti Lietuvos Respublikos geriamojo vandens tiekimo ir nuotekų tvarkymo įstatymo nuostatas.

**neigiamos** – nenumatoma.

**Finansavimo šaltiniai ir lėšų poreikis**. Dokumento parengimo kaina yra 6292 Eur.

**Kokia sprendimo nauda Rokiškio rajono gyventojams.**

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 str. 1 d. numatytais veiksniais, todėl teisės aktas nevertintinas antikorupciniu požiūriu.

Architektūros ir paveldosaugos skyriaus vedėjas Raimondas Simanavičius